Ud af 65 gerningsmænd, der har stået bag terror i Vesten i de seneste tre år, har kun tre haft status som flygtning eller asylansøger. Det er under fem procent.

Det viser en ny rapport fra Program on Extremism ved George Washington University, hvor tre forskere har gennemgået alle gennemførte jihadrelaterede terrorangreb i Europa og Nordamerika siden juni 2014, hvor terrorbevægelsen Islamisk Stat udråbte et kalifat i dele af Syrien og Irak. I alt 51 angreb.

Læs også : Overblik: Her har jihadister ramt Europa

- Frygten for, at flygtninge kan være terrorister, er ikke bakket op af fakta. Der har været enkelte sager, hvor flygtninge og asylansøgere har været involveret i terror, og der kan siges at være en vis forbindelse til flygtningesituationen, fordi terrorister har brugt strømmen til at rejse ind i Europa på falske dokumenter. Men langt størstedelen af sagerne har ikke noget med flygtninge eller asylansøgere at gøre, siger hovedforfatter til rapporten, terrorforsker Lorenzo Vidino.

Ny undersøgelse af terror i Vesten • I rapporten 'Fear Thy Neighbor - Radicalization and Jihadist Attacks in the West' undersøges alle gennemførte terrorangreb mod Europa, USA og Canada i perioden juni 2014 til juni 2017. • Fokus er på gerningsmændene bag islamistisk terrorisme. Terror motiveret af andre ideologier er ikke undersøgt. • Undersøgelsen er lavet af forskerne Lorenzo Vidino, Francesco Marone og Eva Entenmann fra Program on Extremism ved George Washington University i USA.

Også en en kommende rapport fra Dansk Institut for Internationale Studier (DIIS), der udelukkende ser på terror i Europa, når frem til samme konklusion.

- Det er europæiske statsborgere, der står bag størstedelen af de angreb, der har været i perioden, og flere af dem har været syrienkrigere, siger seniorforsker Manni Crone.

Læs også : GRAFIK: Her er de danske syrienkrigere

Situationen er uden fortilfælde

Forskerne fra George Washington University slår fast, at Europa og USA er ramt af en bølge af islamistisk terror, der er uden fortilfælde, og at Islamisk Stats succes i Mellemøsten spiller en stor rolle.

Der er en tendens til, at vi blander det hele sammen og siger, at det er flygtninge, der udgør en terrortrussel. Seniorforsker Manni Crone, DIIS

- Vi ser en alvorlig situation, hvor det typisk er personer fra Vesten, der begår angreb. Landene melder om høje tal for radikaliserede personer, og efterretningstjenesterne har ikke ressourcer til at overvåge alle de personer, der kan udgøre en trussel, siger Lorenzo Vidino.

Forskerne har researchet sig frem til, at 73 procent af terroristerne var statsborgere i det land, de angreb.

14 procent var enten personer med lovlig opholdstilladelse eller personer med lovlig indrejse fra et naboland.

Endelig var fem procent, svarende til tre personer, flygtninge eller asylansøgere, og seks procent (fire personer) opholdt sig ulovligt i det ramte land.